RESOLUCIÓN do 6 de agosto de 2008 pola que se convocan oito cursos de segundo nivel de accidentes en estrada.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 18/08/2008

Dentro do programa de actividades que a Academia Galega de Seguridade Pública ten previsto realizar no ano 2008, e conforme coas funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a convocatoria de 8 cursos de accidentes en estrada, que deberán desenvolverse conforme as seguintes bases:
Obxectivos.
Dotar os/as integrantes dos servizos de emerxencias e protección civil dunha formación teórico-práctica que lles facilite a realización das tarefas que teñan encomendadas, adquirindo unha especialización na prevención e na intervención nos accidentes de circulación.
Destinatarios.
Os cursos van dirixidos aos/ás integrantes dos servizos de emerxencias e de protección civil da Comunidade Autónoma de Galicia que previamente superasen o curso básico de protección civil.
Desenvolvemento.
1. Prazas: 30 por curso.
2. Duración, data e lugar: 34 horas, durante os meses de setembro, outubro e novembro do ano 2008; as datas e os lugares quedan por determinar en función do número e localización de solicitudes.
Solicitudes e prazo de inscrición.
1. A inscrición dos/das participantes é gratuíta.
2. As persoas interesadas poderán cubrir a solicitude que se amosa na páxina web:
http://agasp.xunta.es
, ou o modelo anexo á convocatoria da actividade.
3. As solicitudes deberán estar asinadas pola persoa responsable da correspondente unidade e co selo desta. Este requisito será indispensable para ser admitido no curso.
4. Presentación das solicitudes:
-Por correo á sede da Academia Galega de Seguridade Pública: avda. da Cultura, s/n. 36680, A Estrada.
-A través do fax nº 886 20 61 23 do Servizo de Formación - Sección de Protección Civil e Bombeiros da AGASP, ou
-Segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
-O prazo para a presentación de solicitudes rematará o día 2 de setembro de 2008. .
Contido.
O contido dos cursos de segundo nivel sobre accidentes en estrada divídese en tres partes:
a) Introdución. Conceptos xerais.
b) Primeiros auxilios.
c) Accidentes de vehículos. Mercadorías perigosas. Excarceración.
Relación de admitidos.
A relación de admitidos/as farase pública o día 15 de setembro de 2008 na páxina web
http://agasp.xunta.es.
Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Certificado de aproveitamento.
Ao remate do curso entregaráselles un certificado de aproveitamento a aquelas persoas que acrediten a súa asistencia continuada e superen as correspondentes probas de coñecementos.
Modificacións.
A Academia Galega de Seguridade Pública poderá modificar o desenvolvemento dos cursos para adaptalos ás necesidades da administración e ás continxencias que poidan xurdir.
A Estrada, 6 de agosto de 2008.
P.S. (Disp. 1ª Orde do 31 de xaneiro de 2008; DOG nº 23, do 1 de febreiro)
Mª Isabel Durántez Gil
Directora xeral de Interior
Ver referencia pdf "15800D010P038.PDF"